DÔVODOVÁ SPRÁVA
A. Všeobecná časť
Návrh ústavného zákona, ktorým sa mení ústavný zákon č. 493/2011 Z. z. o rozpočtovej zodpovednosti (ďalej aj ako „návrh ústavného zákona“) predkladajú poslankyňa Národnej rady Slovenskej republiky Jana Hanuliaková a poslanci Národnej rady Slovenskej republiky Marek Lackovič a Štefan Kišš. 
Cieľom návrhu ústavného zákona je upraviť podmienky regulácie dlhu obcí a vyšších územných celkov. Podľa súčasného znenia ústavného zákona platia aj na obce a vyššie územné celky sankčné ustanovenia, ktoré sú naviazané na limity celkového dlhu verejnej správy, na ktorého výšku samospráva aj v prípade vlastného nízkeho zadlženia reálne nemá vplyv. Navrhuje sa preto doplniť do znenia ústavného zákona reguláciu vo vzťahu k obciam a vyšším územným celkom v prípade, ak celková suma dlhu obce alebo vyššieho územného celku dosiahne 50 % a nedosiahne 60 % skutočných bežných príjmov predchádzajúceho rozpočtového roka. V takom prípade postup obce alebo vyššieho územného celku ustanovuje zákon, ktorým je zákon č. 583/2004 Z. z. o rozpočtových pravidlách územnej samosprávy. Sankčné opatrenia, vrátane napr. povinnosti schváliť minimálne vyrovnaný rozpočet na nasledujúci rok, tak budú korelovať s vlastnou výškou dlhu každej samosprávy. Ďalej sa navrhuje neukladať pokutu za prekročenie limitu dlhu v prípade, ak sa medziročne nezvýši celková absolútna suma dlhu obce alebo vyššieho územného celku v eurách. Obec alebo vyšší územný celok môžu vykázať prekročenie percentuálneho limitu dlhu 60 % k skutočným bežným príjmom predchádzajúceho roka aj z dôvodu medziročného výpadku bežných príjmov, ako sú napr. podielové dane, ktoré subjekty územnej samosprávy nevedia ovplyvniť (napr. pandémia covid). V takomto prípade nemožno považovať uvedený stav za nezodpovedné hospodárenie subjektov územnej samosprávy s rezultátom finančnej sankcie Predkladaný návrh ústavného zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj v súlade s právom Európskej únie.
Návrh ústavného zákona nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, vplyvy na služby verejnej správy pre občana, vplyvy na informatizáciu spoločnosti a ani vplyvy na manželstvo, rodičovstvo a rodinu. 
Materiál nie je predmetom vnútrokomunitárneho pripomienkového konania.



B. Osobitná časť
K čl. I 
K bodom 1, 2 a 4 
Legislatívna úprava súvisiaca s novým znením čl. 6 ods. 3 v bode 3 návrhu, podľa ktorého regulácia dlhu obce alebo vyššieho územného celku bude upravená osobitným predpisom, ktorým je zákon č. 583/2004 Z. z. o rozpočtových pravidlách územnej samosprávy. Vypúšťajú sa preto vo vzťahu k obciam a vyšším územný celkom príslušné ustanovenia ústavného zákona o rozpočtovej zodpovednosti. Ministerstvo financií z toho dôvodu v rámci prípravy rozpočtu verejnej správy rozpočtuje bilancie obcí a vyšších územných celkov bez týchto opatrení dlhovej brzdy. 
K bodu 3 
Navrhuje sa doplniť do znenia ústavného zákona reguláciu vo vzťahu k obciam a vyšším územným celkom v prípade, ak celková suma dlhu obce alebo vyššieho územného celku dosiahne 50 % a nedosiahne 60 % skutočných bežných príjmov predchádzajúceho rozpočtového roka. V takom prípade postup obce alebo vyššieho územného celku ustanovuje zákon, ktorým je zákon č. 583/2004 Z. z. o rozpočtových pravidlách územnej samosprávy. Navrhuje sa neukladať pokutu v prípade, ak sa medziročne nezvýši celková absolútna suma dlhu obce alebo vyššieho územného celku v eurách, pričom obec alebo vyšší územný celok môžu vykázať prekročenie percentuálneho limitu dlhu 60 % k skutočným bežným príjmom predchádzajúceho roka z dôvodu medziročného výpadku bežných príjmov, ktoré subjekty územnej samosprávy nevedia ovplyvniť. Ide napríklad o zníženie príjmov z dôvodu výpadku podielových daní, miestnych daní a pod. V takomto prípade nemožno považovať uvedený stav za nezodpovedné hospodárenie subjektov územnej samosprávy s rezultátom finančnej sankcie 
K čl. II 
Navrhuje sa, aby tento návrh ústavného zákona nadobudol účinnosť 1. septembra 2026 z dôvodu poskytnutia časového priestoru obciam a vyšším územným celkom na prípravu rozpočtov na roky 2027 až 2029.
